
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Un sistem politic specific
Sistemul politic belgian s-a constituit în jurul unor clivaje interne, specifice societăţii: clivajul religios (biserică/stat), clivajul regional (valoni/flamanzi), cel social (muncă/capital, muncitori/patroni). Partidele politice au fost create în jurul acestor clivaje, fiecare din ele având în jurul lor organizaţii (şcoli, companii de asigurări etc.) care au luat sub îngrijire un electorat specific. În acest context, s-au conturat clar două curente politice majore, socialiştii şi creştin-democraţii, ce au avut la bază două realităţi socio-economice importante
.

În anii '80, au mai apărut două noi forţe politice importante: ecologiştii (Ecolo şi Agalev) şi naţionaliştii de extremă dreapta (Volksunie, Vlaams Blok, Frontul democratic al francofonilor, Frontul Naţional, Uniunea Valonilor).

Datorită particularităţilor sale istorice, în sistemul politic belgian nu mai există formaţiuni politice naţionale. În Valonia, scena politică este compusă din partide francofone, în Flandra din partide flamande, iar în Bruxelles există partide de ambele tipuri. Un rol deosebit îl au, aşadar, rezultatele electorale obţinute la nivel regional.

În perioada 2003-2007, în Camera Reprezentanţilor au fost reprezentate următoarele formaţiuni politice:

· Liberalii şi Democraţii Flamanzi (VLD), deveniţi recent Open VLD, formaţiunea primului ministru Guy Verhofstadt (25 de mandate);

· Mişcarea Reformatoare (MR), formată în 2002 prin fuzionarea Partidului Reformator Liberal (PRL), cu Mişcarea cetăţenilor pentru schimbare, cu Partidul Liberal germanofon (25 de mandate). Este condusă de Didier Reynders;

· Partidul Socialist (PS), formaţiune social-democrată flamandă, aliată cu Spirit, partid regionalist condus de Geert Lambert. Este condus de Johan Vande Lanotte, ministru în guvernul anterior (25 de locuri);

· Partidul Democrat-Creştin flamand (CD&V), provenit din Partidul popular creştin (CVP), creat în 1945. Este o formaţiune de centru, condusă de Yves Leterme (21 mandate);

· Vlaams Belang (VB), fost Vlaams Blok, formaţiune flamandă de extremă dreapta, creată în 1976 de Karel Dillen, prin fuzionarea a două partide (18 mandate);

· Centru Democrat Umanist (CDH), fostul Partid Social Creştin (PSC), condus de Joëlle Miliquet (7 mandate);

· Ecolo, formaţiune ecologistă valonă creată în 1980 (4 mandate);

· Frontul Naţional (FN), formaţiune valonă creată în 1985 de Daniel Féret (1 mandat);

· Noua alianţă flamandă (N-VA), partid naţionalist creat după disoluţia formaţiunii Volksunie, partid regionalist flamand (1 mandat). Acest partid s-a aliat cu Partidul Democrat-Creştin flamand.

După 1999, scena politică belgiană a fost dominată de politica liberală, liberalii formând timp de 8 ani un guvern împreună cu socialiştii.

Liberalismul belgian a avut o evoluţie istorică interesantă, debutând în secolul al XIX-lea ca o orientare cu accente de stânga, devenind de centru la începutul secolului al XX-lea şi fiind orientat, după anii '60, spre dreapta eşichierului politic
. După 1980, partidele liberale au lansat o critică de tip neoliberal a statului social şi un discurs autoritar în domeniul securităţii. În zona francofonă, această evoluţie a dus la bipolarizarea vieţii politice devenind principala forţă politică de opoziţie. Această realiniere a fost ezitantă, liberalii afirmând adesea poziţii progresiste, în probleme etice, faţă de creştin-democraţi. În acelaşi timp, pe plan economic, au oscilat între rigoarea liberală şi liberalismul social.

Această situare a avut motivaţii politice, liberalii reuşind să aibă o influenţă politică importantă pe scena politică, superioară forţei lor electorale reale. Liberalii au reuşit, astfel, să se asocieze atât cu forţe politice de dreapta, cât şi cu cele de stânga, având acces la putere.

Ca reprezentant al claselor mijlocii laice şi al multor personalităţi deosebite, partidul liberal a reprezentat adesea un centrism politic moderator. În ultimele decenii, liberalii au optat pentru o orientare fermă de dreapta, determinată de personalităţi politice importante: Jean Gol, în zona francofonă şi Guy Verhofstadt, în Flandra.

În anii '90, din punct de vedere ideologic, ei au fost influenţaţi de "revoluţia conservatoare anglo-americană" care critica statul providenţă, atitudinea relaxată faţă de imigraţie şi blocajul deciziilor politice de către influenţa sindicatelor. În acest context, liberalii au dezvoltat mai mult o democraţie de tip plebiscitar, printr-o relaţie mai directă cu alegătorii.

După 1990, liberalii au diminuat liberalismul economic şi au promovat o doctrină socio-economică mai consensuală, apropiată celei de "a treia căi" tip Tony Blair. În zona francofonă, Louis Michel, succesorul lui Jean Gol, a lansat un liberalism social, având drept ţintă clasele de mijloc. În 1999, liberalii au obţinut o netă victorie electorală şi au intrat la guvernare alături de alte partide (creştin-democraţi, socialişti, extremă-dreapta). În condiţiile în care creştin-democraţii s-au plasat mai la centrul eşichierului politic, politica liberală de dreapta a fragilizat poziţia acesteia. După anul 2003, ei au înregistrat un recul confirmat la alegerile regionale din 13 iunie 2004, la alegerile europene şi la alegerile municipale din 8 octombrie 2006. 

La alegerile regionale din iunie 2004, liberalii au obţinut rezultate slabe, fiind înlăturaţi de la conducerea executivelor regionale şi comunitare. În acest context, ei au încercat să reorienteze politica, astfel încât, să îşi consolideze poziţia şi să câştige alegerile legislative din 2007. În luna mai 2007, Congresul liberalilor din Flandra a adoptat programul electoral pentru alegerile legislative din iunie 2007.

1.3. Bilanţul guvernării 2003-2007

În perioada 2003-2007, Liberalii şi democraţii (Open VLD), reprezentaţi de Primul Ministru, Guy Verhofstadt, s-au aflat la guvernare, împreună cu socialiştii şi alte formaţiuni politice. Una din marile realizări ale actualului guvern a fost menţinerea unui buget echilibrat printr-o disciplină bugetară, "istorică", apreciată ca "o politică economică sănătoasă" de către Comisia Europeană. Această politică a inclus şi alte măsuri excepţionale care au dus la creşterea bugetului (vânzarea unor clădiri administrative, supravegherea strictă a cheltuielilor etc.). Studiile Băncii Naţionale au atras atenţia că obiectivul unui buget echilibrat pare însă insuficient, având în vedere că, în 2010, ar fi necesar un surplus de 6% pentru a putea face faţă creşterii populaţiei de vârsta a treia.

Guvernul a pus în discuţie sistemul de pensii, elaborând Pactul generaţiilor care a încercat să soluţioneze o parte a problemei finanţării sistemului prin combinarea mai multor procedee: creşterea rezervelor bugetare, dezvoltarea pilonilor doi şi trei etc.

Primul pilon, cel al pensiilor legale, ar angaja un efort bugetar ce ar reprezenta 3,8% din PIB, la nivelul anului 2030 (cu 30% mai mult ca în prezent). Acest nivel ar impune un nivel al şomajului de 8% din populaţia activă (în prezent, 14%).

Pactul solidarităţii între generaţii a propus, printre altele, creşterea participării tinerilor la piaţa muncii, precum şi valorificarea celorlalţi piloni ai sistemului de pensii. Din 2003, pensiile complementare au produs creşterea fondurilor de pensii sectoriale (la care participă 1 din 2 belgieni). Legea nouă referitoare la organismele de finanţare a pensiilor (OFP) a reprezentat un progres important. Cel de-al treilea pilon, pensiile individuale reprezintă, în viitor, o altă sursă de finanţare.

Conform politicii guvernului, o altă formulă ce ar putea fi utilizată este aceea a celui de "al patrulea pilon", de tip ipotecar, sistem în care un pensionar cedează casa unei bănci contra acordării unei rente lunare (formulă utilizată mai ales în ţările scandinave şi anglosaxone).

Guvernul "violet", socialist-liberal, a raportat crearea a 200.000 de noi locuri de muncă, ceea ce reprezintă, conform analiştilor, o realitate dificil de măsurat
. Conform datelor Eurostat, şomajul a fost de 7,7% în iunie 2003 şi de 7,5% în martie 2007. Guvernul a pus în aplicare o politică de control şi activare a şomerilor. Reducerea cotizaţiilor sociale ale întreprinderilor pentru favorizarea angajărilor a fost însoţită şi de crearea unor noi locuri de muncă reale. Prin acorduri cu sindicatele, creşterea salariilor a fost stabilită la 4,5%.

Bilanţul socio-economic al guvernului a fost pozitiv, înregistrându-se o creştere economică de 2,7% în 2006, un surplus bugetar de +0,3% din PIB, scăderea ratei şomajului. În problemele sociale au fost manifestate mari deosebiri între atitudinea liberală a Primului Ministru şi Flandra, caracterizată de o poziţie mai conservatoare în probleme precum avortul, euthanasia, căsătoria homosexualilor, adopţia copiilor de către cupluri de acelaşi sex, dreptul de vot al străinilor etc.

1.4. Un reformism instituţional accentuat

În ultimele decenii, în Belgia au avut loc transformări instituţionale majore, considerate drept o "adevărată frenezie reformistă"
. Aceste transformări au pus în discuţie relaţia complexă dintre politică şi adoptarea unor măsuri legislative, întrucât majoritatea măsurilor juridico-instituţionale au fost iniţiate la nivel politic, unde s-a manifestat intens, mai ales, clivajul lingvistic
. 

Belgia este considerată un tip ideal al democraţiei consociative care avea drept scop asigurarea stabilităţii politice într-o societate marcată de clivaje diverse
. Federalismul belgian de tip consociativ a generat numeroase dificultăţi care au impus soluţii noi, cu efecte contradictorii
. Cele cinci reforme constituţionale nu au reuşit să rezolve majoritatea problemelor, astfel încât alegerile legislative din 2007 au constituit o nouă etapă a acestor negocieri.

Clivajele religioase, socio-economice s-au reflectat în clivajele politice dintre familiile politice social-creştine, socialistă şi liberală, la care s-au adaugat partidele regionaliste.

Numeroasele schimbări instituţionale şi electorale nu au reuşit să elimine nemulţumirile, ducând la instabilitate politică. Analiştii au apreciat că instabilitatea politică a fost legată de instabilitatea instituţională şi a generat un reformism accentuat
. Constrângerile politice şi instabilitatea juridică au devenit, de multe ori, frâne ale funcţionării sistemului instituţional
.

Reformismul a influenţat toate nivelele puterii şi toate domeniile, producând schimbări în relaţia politică-drept, în favoarea unei preocupări pentru modificări legislative. La baza acestora a stat adâncirea clivajelor lingvistice, nerezolvate prin metoda de gestionare consociativă. 

Multiplele reforme constituţionale (1970, 1980, 1988-89, 1993 şi 2001) au transformat Regatul Belgiei într-un stat federal complex format din trei regiuni (Flandra, Valonia şi capitala Bruxelles) şi trei comunităţi lingvistice. În timp, regiunile au dobândit responsabilităţi lărgite, nu numai în educaţie şi cultură
. În prezent, regiunile aprobă politica socială de locuinţe, de mediu, iar din 2001, au şi autonomie fiscală. Parlamentele regionale au devenit instituţii cu reprezentanţi aleşi prin vot universal, direct.

În ultimul timp, scena politică belgiană a fost dominată de probleme instituţionale legate de tendinţele de dobândire a independenţei de către Flandra, regiune ce a acuzat un imobilism instituţional ineficient. Primul Ministru, Guy Verhofstadt, a luat poziţie anunţând o nouă reformă a statului, apreciată ca indispensabilă. Această reformă va pune nu numai problema asigurării autonomiei regiunilor şi comunităţilor, ci şi pe cea a cooperării mai strânse între aceste entităţi, astfel încât să fie consolidat statul federal.

Una din propunerile făcute de Guy Verhofstadt a fost aceea a unui Senat în care să fie reprezentate, în mod paritar, regiunile şi comunităţile. Probleme complexe sunt legate şi de  cele două entităţi existente în regiunea Bruxelles, de frontiera lingvistică trasată în anii '60. Partidul Democrat Creştin flamand a pus în mod deosebit aceste probleme legate de reforma statului, în timp ce liberalii şi democraţii au fost preocupaţi mai ales de probleme socio-economice.

Noua reformă a statului ar putea răspunde nevoilor de a transfera mai multe competenţe la nivel regional: sănătatea, familia, şomajul, justiţia, securitatea, fiscalitatea etc. Liderul Partidului Democrat Creştin, Yves Leferme, a propus chiar transformarea Belgiei într-un stat confederal, din care să facă parte Flandra, Valonia şi în care comunitatea germanofonă să aibă un statut specific. Formaţiunile flamande de orientare socialistă au subliniat nevoia regionalizării folosirii forţei de muncă. 

Partidele francofone au fost mai rezervate, chiar opuse oricărei reforme, aşa cum a fost cazul Centrului democrat umanist. Liderul Partidului Socialist, Elio di Rupo, a susţinut menţinerea stabilităţii ţării. În cadrul dezbaterilor a fost abordată şi tema reformei instituţiei monarhiei, subliniindu-se rolul său ca factor de menţinere a unităţii naţionale. În Belgia, regele este şeful statului, dar acesta nu poate acţiona independent. Conform articolului 101 al Constituţiei, actele elaborate trebuie să fie avizate prin semnătura unui ministru. Datorită unor scandaluri recente au fost puse în discuţie cotele şi mijloacele de finanţare a Casei regale de către stat, ca şi reducerea puterii regelui.

Una din consecinţele acestor reforme a fost schimbarea Codului electoral. În Belgia, scrutinul de listă dă posibilitatea de a vota fie lista, fie a vota preferenţial, pentru unul sau mai mulţi candidaţi de pe listă.

O problemă amplu dezbătută a fost aceea legată de dimensiunile circumscripţiilor electorale, precum şi de pragul electoral pentru circumscripţii
. Numeroase schimbări au fost însă respinse de Curtea de arbitraj (ex: mărirea circumscripţiilor electorale, modificările propuse pentru Bruxelles-Hal-Vilvorde, posibilitatea dublei candidaturi la Senat şi Camera Reprezentanţilor).

2. ALEGERILE LEGISLATIVE DIN 10 IUNIE 2007

2.1. Miza alegerilor legislative
Miza alegerilor legislative a fost aceea a ocupării postului de Prim-Ministru care va reveni liderului principalei formaţiuni politice sau partidului cu cel mai mare scor electoral (ceea ce avantaja partidele flamande).

Guy Verhofstadt a candidat pentru cel de-al treilea mandat consecutiv de Prim Ministru. El a propus un nou pact social şi s-a arătat preocupat de tema justiţiei sociale realizate prin reducerea impozitelor pentru salariile mai mici de 4000 de euro, eliminarea lor pentru cei ce au salariul minim pe economie. Un alt obiectiv a fost acela numit " obiectivul 200.000" ce se referea la  problema noilor locuri de muncă.

Partidul liberal omolog, francofon, Mişcarea Reformatoare a respins tentativa de regionalizare a securităţii sociale. Liderul Didier Reynder a afirmat că esenţială este îmbunătăţirea sistemului.

Louis Michel a lansat, ca de obicei, o "Scrisoare către cetăţenii ţării sale" (de 50 de pagini), în care a făcut bilanţul activităţii Mişcării Reformatoare şi a prezentat obiectivele viitoare: noi locuri de muncă, revalorizarea muncii, securitate şi ecologie. El a susţinut, de asemenea, păstrarea unităţii statului, criticând tendinţele separatiste. Un alt element important s-a referit la sublinierea legăturii cu Partidul Liberal flamand, elementele de legătură şi continuitatea dintre aceste partide.

Reforma statului a fost întotdeauna o prioritate a Partidului Democrat-Creştin flamand, referindu-se la statutul Flandrei. Programul electoral s-a centrat pe tema familiei, propunând acordarea a 20 de săptămâni de concediu de maternitate, 2 săptămâni de concediu de paternitate şi un concediu parental de un an pentru ambii părinţi.

Partidul de centru, Democrat Umanist, omologul său flamand, a propus acordarea unei alocaţii de 100 de euro pentru primul copil, a unui credit-cecuri pentru servicii. Acelaşi partid a propus un Pact intergeneraţii pentru promovarea sprijinului interfamilial. Preşedintele partidului, Joëlle Milquet, a susţinut ideea că Belgia are nevoie de reforme noi, de noi forme de solidaritate, de respect, generozitate, într-o societate "a meritului".

Preşedintele Partidului Democrat Creştin flamand, Yves Leterme, şi-a exprimat disponibilitatea de a conduce viitorul guvern. Liderul Partidului Socialist, Johan Vande Lanotte, a afirmat, de asemenea, că el "nu a renunţat niciodată la funcţia de Prim-Ministru".

Partidul Socialist, condus de Elio Di Rupo, a propus creşterea puterii de cumpărare a familiilor, printr-un program de reevaluare anuală a alocaţiilor de familie.

Ecologiştii francofoni au susţinut, în continuare, tema eticii politice şi pe cea specifică protecţiei mediului. Ei au reafirmat orientarea lor de stânga, opţiunea pentru o stângă emancipată şi modernizată.

La alegeri au participat şi mici formaţiuni politice precum Partidul muncitorilor (PTB-PvDA) care a obţinut rezultate bune la alegerile locale (11 locuri în Flandra şi 4 în Valonia); Comitetul pentru o altă politică (CAP); formaţiuni francofone separatiste sau formaţiuni naţionaliste.

În Flandra, în campania electorală, Partidul Democrat-Creştin flamand s-a aliat cu formaţiunea naţionalistă Noua Alianţă flamandă (N-VA), conducând în sondaje, urmată de Vlaams Belong
.

2.2. Teme ale campaniei electorale

În campania electorală, Open VLD a susţinut formarea unei largi coaliţii guvernamentale post electorale, împreună cu socialiştii şi creştin-democraţii. Programul electoral a fost centrat pe crearea a 200.000 de noi locuri de muncă, scăderea impozitelor şi alegerea Primului Ministru de către popor.

Cartelul Open Vld a propus simplificarea şi diminuarea impozitelor (prin introducerea unor "fair-tax" şi "flat-tax"). În domeniul energetic, ei au propus realizarea unor investiţii în centralele nucleare de a 4-a generaţie. Referitor la reforma statului, ei au susţinut creşterea competenţelor Flandrei, dar fără ca aceste măsuri să slăbească statul federal belgian.

În programul electoral, au fost menţionate obiectivele realizării unei justiţii mai combative şi acceptării unei imigraţii economice. Liberalii au mai precizat că recunosc rolul sindicatelor, dar că există anumite limite ale intervenţiilor lor.

Partidul Socialist-Spirit (SPA) s-a prezentat în campania electorală ca o forţă unită, care a cuprins Partidul Socialist flamand şi formaţiunea Spirit. În fruntea listelor electorale au figurat miniştri importanţi, precum Johan Vande Lanotte. Programul electoral comun a fost lansat, la 5 mai 2007, împreună cu sloganul "Da". În program au fost prezentate 6 teme:

· Mai multe mijloace pentru cooperarea în vederea dezvoltării; Toţi copiii sunt frumoşi, ce a pledat pentru integrarea copiilor emigranţilor; Totul funcţionează mai bine, dacă toată lumea are de lucru; Noua etapă a energiei nucleare e abandonarea ei; Diversitatea; Lupta contra sărăciei.

Partidul Socialist (PS) era formaţiunea politică cea mai puternică în Valonia, confirmată de un scor electoral de succes la alegerile regionale din 13 iunie 2004 (36,91%). La alegerile municipale, din octombrie 2006, şi-a îmbunătăţit situaţia electorală.  Preşedintele partidului, Elio Di Rupo, a încercat să mobilizeze partidul în vederea obţinerii unui succes electoral, în urma căruia să obţină funcţia de Prim Ministru.

Partidul Socialist a lansat în campania electorală un program intitulat "Alături de voi, pentru a trăi mai bine" care a vizat crearea de noi locuri de muncă, creşterea nivelului de trai, un sistem mai bun de îngrijire a sănătăţii, o securitate sporită, ecologie socială, sprijinul familiilor şi îmbunătăţirea vieţii cotidiene
. În acest scop au fost propuse: creşterea salariului minim; creşterea cu 12% a pensiilor şi a celor minime; scăderea facturilor de energie prin suprimarea cotizaţiei federale la electricitate; îmbunătăţirea situaţiei persoanelor cu handicap; reducerea TVA pentru produsele culturale şi crearea unui statut fiscal special pentru artişti.

Socialiştii au propus, de asemenea, o strategie naţională pentru folosirea forţei de muncă în care un rol important avea crearea de noi locuri de muncă prin cooperarea dintre guvernul federal, regiuni şi comunităţi. Această strategie avea cinci axe principale: sprijinirea tinerilor, îmbunătăţirea tranziţiei de la lipsa unui loc de muncă la începerea activităţii, creşterea locurilor de muncă, stoparea situaţiilor de pierdere a locurilor de muncă, concilierea vieţii private şi acelei profesionale.

Un loc important a fost acordat creării unui statut pentru cei care se află în stadiul formării profesionale pe toată durata activităţii, prin acordarea a 5 zile de formare pe an, precum şi a unui concediu de studii plătit. O altă formă ar fi şi cea a tutoratului la locul de muncă.

Conform poziţiei socialiştilor, aceste drepturi ar trebui trecute în dreptul muncii. O atenţie specială s-a acordat angajării tinerilor, mai ales condiţiilor de primă angajare sau angajării tinerilor fără loc de muncă în sistemul organizaţiilor civile. În acest mod, tânărul putea fi angajat mai repede, fie obţinea o angajare parţială, pe o perioadă de timp. 

În sistemul de sănătate, în programul electoral socialist s-a propus gratuitate pentru prevenirea bolilor (vaccinuri, un "pachet prenatal" obligatoriu, informaţii gratuite, depistarea unor boli grave etc.). O altă preocupare a fost cea referitoare la o spitalizare mai puţin costisitoare, tratament dentar mai ieftin etc.

Yves Leterme, ministru-Preşedinte al Flandrei şi Elio Di Rupo, ministru-preşedinte al Valoniei, au participat la confruntări electorale, în urma cărora au recunoscut punctele de vedere comune.

Centrul Democrat Umanist (CDH) a lansat ideea de "a vorbi de belgieni şi nu de forma statului", unind şi evitând divizarea. În programul electoral au precizat că "au vorbit altfel, pentru a fi altfel şi a face altfel". Sloganul electoral al partidului a fost: "Este timpul!". Temele abordate au fost: educaţia şi locurile de muncă, respectul, familia, protecţia mediului şi guvernarea publică. Preşedinta partidului, Joëlle Milquet a candidat pe lista Camerei Reprezentanţilor.

Mişcarea Reformatoare (MR) a lansat sloganul "Împreună, un viitor mai bun!". Preşedintele partidului, Didier Reynders, a definit obiectivul electoral drept schimbarea centrului gravităţii politice în Valonia şi Bruxelles, adică înfrângerea Partidului Socialist. Comisarul european, Louis Michel, a fost cap de listă pentru Senat. Partidul a declarat apropierea politică de Ecolo cu care ar dori să facă o coaliţie de guvernare, întrucât "liberalii şi ecologiştii se pot înţelege". 

Ecolo a prezentat liste conduse de femei, sperând că vor depăşi nivelul electoral de 10%. Programul electoral a fost intitulat "Pentru un Pământ mai verde şi o lume mai dreaptă" şi a cuprins peste 500 de propuneri, în jurul a zece priorităţi, din care cele mai importante au fost: mediul, economia, solidaritatea şi guvernarea. 

Groen, fostul "Agalev", condus de Vera Dua, a propus reducerea cu 80% a emisiilor cu efect de seră, până în anul 2050 şi un pact naţional pentru "clima". Un alt obiectiv major a fost reducerea sărăciei, elaborarea unei politici noi pentru azilanţi, dezvoltarea unei economii cu caracter ecologic.

Vlaams Belang (VB), formaţiune politică condusă de Frank Vanhecke, a înregistrat numeroase schimbări care au dus la îmbunătăţirea scorului electoral la alegerile din octombrie 2006 (15,3%). În această campanie electorală, partidul a anunţat deschiderea spre alte partide de extremă dreapta, precum Noua Alianţă Flamandă şi colaborarea cu Partidul Democrat Creştin.

2.3. Rezultatele şi semnificaţia politică a alegerilor legislative din 

10 iunie 2007

Peste 7,7 milioane de alegători au fost convocaţi să reînnoiască componenţa celor două Camere ale Parlamentului format din Senat-71 de membri şi Camera Reprezentanţilor-150 de membri.

Senatul cuprinde 71 de membri din care 40 sunt aleşi prin vot universal, direct, în trei circumscripţii: Flandra, Valonia şi Bruxelles. Din Senat mai fac parte şi 21 aleşi din parlamentele comunităţilor, 10 numiţi şi senatori de drept (copiii regelui, cu vârsta mai mare de 18 ani).

Alegerile legislative se desfăşoară la 4 ani, pe baza unui sistem de reprezentare proporţional (metoda O'Hondt). Din 2002, fiecare partid trebuie să prezinte liste în care să fie atât femei, cât şi bărbaţi, primii doi candidaţi neputând fi de acelaşi sex. În Belgia, votul este obligatoriu.

Conform rezultatelor finale, configuraţia politică a Parlamentului belgian va fi următoarea:

Rezultate Camera Reprezentanţilor

	Formaţiunea politică
	Procente
	Nr. mandate

	Liberali şi democraţi flamanzi (VLD)
	11,83
	18

	Partidul Democrat creştin flamand-Noua Alianţă flamandă (CD&V-N-VA)
	18,51
	30

	Partidul Socialist (SPA) Spirit-flamand
	10,26
	14

	Vlaams Belang (VB) flamand
	11,99
	17

	Lista Jean-Marie Dedecker-flamand
	4,03
	5

	Groen-flamand
	3,98
	4

	Partidul Socialist (PS) francofon
	10,86
	20

	Mişcarea Reformatoare (MR) francofon
	12,52
	23

	Ecolo- francofon
	5,10
	8

	Centrul Democrat Umanist (CDH) francofon
	6,06
	10

	Frontul Naţional (FN) francofon
	1,97
	1


Rezultate Senat

	Formaţiunea politică
	Procente
	Nr. mandate

	Liberali şi democraţi flamanzi (VLD)
	12,4
	5

	Partidul Democrat creştin flamand-Noua Alianţă flamandă (CD&V-N-VA)
	19,4
	9

	Partidul Socialist (SPA) Spirit-flamand
	10,4
	4

	Vlaams Belang (VB) flamand
	11,89
	5

	Lista Jean-Marie Dedecker-flamand
	3,38
	1

	Groen-flamand
	3,64
	1

	Partidul Socialist (PS) francofon
	12,8
	4

	Mişcarea Reformatoare (MR) francofon
	12,31
	6

	Ecolo- francofon
	5,82
	2

	Centrul Democrat Umanist (CDH) francofon
	5,9
	2

	Frontul Naţional (FN) francofon
	2,27
	1


La alegerile legislative din 10 iunie 2007, Partidul Liberal al primului ministru, Guy Verhofstadt, a înregistrat o înfrângere clară:o pierdere de 6 puncte faţă de legislativele din 2003, ceea ce a produs o schimbare radicală a spaţiului politic belgian. 

În Flandra, liberalii au fost devansaţi  de extrema dreaptă flamandă, Vlaams Beelang, şi de creştin-democraţi (CD&V) care au câştigat în Flandra cu peste 30% din voturi. 

În Valonia, Mişcarea Reformatoare a ieşit pe poziţia a doua, după socialiştii care au pierdut 5 puncte. Ecologiştii, Ecolo, au obţinut un rezultat electoral foarte bun, 10% din voturi.

După opt ani de guvernare a coaliţiei liberalo-socialistă, creştin-democraţii vor intra la guvernare. Analiştii apreciază că s-ar putea constitui o nouă majoritate formată din liberali, democraţi-creştini şi, probabil, ecologiştii
.

Alegătorii flamanzi au vrut să sancţioneze partidul socialist francofon, marcat de numeroase scandaluri de corupţie.

Victoria democrat-creştinilor va însemna acordarea unei mai mari autonomii a regiunilor, aşa cum doresc flamanzii (dar nu şi în Vallonia).

Preşedintele democrat-creştinilor, flamandul Yves Leterme, va fi, cel mai probabil, viitorul Prim-Ministru belgian. Imediat după anunţarea rezultatelor, el a reamintit principalele obiective politice: "Mai multă securitate, mai multă justiţie şi o reformă a statului modern". El va milita pentru modificarea Constituţiei, în scopul autonomiei regiunilor.

Yves Leterme, în vârstă de 46 de ani, avea funcţia de ministru-preşedinte în Flandra. În această poziţie el a obţinut foarte bune rezultate socio-economice, ceea ce a explicat, în parte, succesul electoral al partidului său
.

În Flandra, regiunea cea mai mare a ţării, în care trăieşte 60% din populaţia ţării, au câştigat democrat-creştinii, iar în Bruxelles, cea mai mică regiune, partidul Mişcarea Reformatoare a rămas în fruntea scenei politice, obţinând 27,2% din voturi. El a fost urmat de partidul Socialist care a obţinut 25% din voturi, urmat de democraţi-creştini (14%) şi ecologişti (10%).

Liberalii, conduşi de Guy Verhofstadt, şi-au recunoscut înfrângerea, iar liderul şi-a asumat personal responsabilitatea acestor rezultate şi şi-a depus demisia.

Conform rezultatelor oficiale, democrat-creştinii CD&V au obţinut 29,9% din voturi în Flandra (faţă de 25,8% în 2003) şi 32,8%, în Vallonia. Liberalii au obţinut 18,6% (faţă de 24,2% în 2003).

Extrema dreaptă, Vlaams Belang, a obţinut 19,1% (faţă de 17,9% în 2003). Independentul Jean-Marie Dedecker a obţinut 6,5% din voturi. Lista Jean-Marie Dedecker, fost membru al echipei belgiene de judo, a produs o surpriză obţinând, la prima participare la alegeri: 5 mandate în Camera Reprezentanţilor şi unul în Senat. 

Partidul Socialist din Valonia, condus de Elio Di Rupo, a pierdut statutul de prim partid al zonei francofone. El a obţinut 10,86% din voturi (20 de locuri) în Camera Reprezentanţilor şi 12,8% în Senat (6 mandate).

Mişcarea Reformatoare a depăşit Partidul Socialist obţinând 12,52% în Camera Reprezentanţilor (23 mandate) şi 12,31% în Senat (6 mandate).

Centrul Democrat Umanist (CDH) a progresat, obţinând 6,06% în Cameră (10 locuri) şi 5,9% în Senat (2 locuri).

Ecologiştii francofoni au obţinut rezultate bune, având 8 locuri în Camera Reprezentanţilor şi 2 locuri în Senat.

Frontul Naţional a înregistrat un puternic recul faţă de rezultatele de la alegerile din 2003.

Creştin democraţii flamanzi au obţinut, la nivel federal, 18,51% din voturi în Camera Reprezentanţilor (30 locuri) şi 19,42% în Senat (9 locuri).

Liberalii şi democraţii au obţinut doar 11,83% din voturi, respectiv 18 mandate, şi 12,4% în senat (5 mandate).

Formaţiunea de extremă dreapta Vlaams Belang a obţinut rezultate electorale deosebite, dar nu are nicio şansă de a accede la guvernare datorită "cordonului sanitar" pus de toate celelalte formaţiuni politice.

Partidul Socialist (SPA) condus de Johan Vande Lanotte a înregistrat un revers important, obţinând 10,26% din voturi în Camera reprezentanţilor (14 mandate) şi 10,4% în Senat (4 mandate).

Formaţiunea ecologistă Groen, condusă de Vera Dua, a obţinut 4 mandate În Camera Reprezentanţilor şi un loc în Senat.

Noul Prim-Ministru, Yves Leterme, va duce o politică total diferită de predecesorul său, Guy Verhofstadt. Acesta a afirmat că "timpul fanteziei a trecut", anunţând o politică realistă, serioasă. În Flandra, el a aplicat cu succes această formulă, obţinând rezultate deosebite: 6% şomaj. o economie în creştere, o autonomie  crescută pentru Flandra.

Viitorul Prim-Ministru va fi imaginea flamandului serios, aspru, muncitor, provenit dintr-o familie în care mama era flamandă şi tatăl valon. El a fost funcţionar în cadrul Comisiei Europene şi are o atitudine proeuropeană
.

Imediat după anunţarea rezultatelor, Yves Leterme a afirmat că prioritatea va fi o mai bună organizare a pieţei de muncă, astfel încât să se  rezolve problemele dificile ale celor aflaţi în şomaj şi în dificultate
.

Deşi guvernaseră timp de 40 de ani, după opt ani de opoziţie, creştin-democraţii flamanzi (CD&V) au obţinut o mare victorie electorală, care însă se anunţă dificilă ca efecte post-electorale
. Liderul partidului, Yves Leterme, va avea sarcina formării unei coaliţii între partidele flamandofone şi francofone, pentru că, în Belgia, guvernul federal trebuie să cuprindă acelaşi număr de miniştri reprezentând cele două comunităţi, valonă, respectiv, flamandă, şi să aibă sprijinul majorităţii Camerei Reprezentanţilor. În aceste condiţii, negocierile ar putea dura mai multe săptămâni.

Yves Leterme este desemnat pentru formarea noii coaliţii guvernamentale. În timpul campaniei electorale, el a militat pentru un proiect confederalist şi pentru diminuarea diferenţelor economice dintre Flandra, Bruxelles şi Valonia, cele trei mari regiuni belgiene. Aceste proiecte sunt respinse însă de francofoni.

Unul din sloganurile electorale al democrat-creştinilor a fost "creştin-democraţii egal reforma statului", ceea ce ar însemna acordarea unor prerogative speciale pentru Flandra, unde trăiesc 60% din belgieni. Creştin-democraţii sunt aliaţi cu Noua Alianţă flamandă (NV-A).

Coaliţiile posibile pentru guvernare ar putea cuprinde creştin-democraţii, socialiştii, dar şi liberalii, pentru a realiza o majoritate confortabilă
. Negocierile vor fi însă de lungă durată.

